กรุงศรี ฟินโนเวต พร้อมสองพันธมิตร เบญจจินดา และ 500 Tuktuks ร่วมลงทุนใน FINNOMENA รวมมูลค่า 3.2 ล้านเหรียญสหรัฐฯ - FINNOMENA
กรุงศรี ฟินโนเวต และสองพันธมิตร เบญจจินดา และ 500 Tuktuks ร่วมลงทุนในฟินโนมีนา (FINNOMENA) ฟินเทคสตาร์ทอัพไทย รวมมูลค่า  3.2 ล้านเหรียญสหรัฐฯ หรือราว 112 ล้านบาท
18 ก.ย. 2560

นายฐากร ปิยะพันธ์ ประธานกรรมการ บริษัท กรุงศรี ฟินโนเวต จำกัด ในเครือกรุงศรี กล่าวว่า “กรุงศรี ฟินโนเวต บรรลุข้อตกลงและเข้าลงทุนครั้งแรกกับฟินโนมีนา ฟินเทคสตาร์ทอัพสัญชาติไทยแท้ โดยกรุงศรี ฟินโนเวต เป็นผู้นำคณะร่วมทุนในครั้งนี้ ร่วมกับ เบญจจินดา และ 500 Tuktuks ด้วยมูลค่าการลงทุนรวมทั้งสิ้น 3.2 ล้านเหรียญสหรัฐฯ หรือราว 112 ล้านบาท
โดยนายฐากร ปิยะพันธ์ กล่าวว่า จุดแข็งของฟินโนมีนา   เรื่องการใช้ Hybrid Robo Advisor  มาประยุกต์ใช้กับบริการด้านการลงทุนของธนาคาร  ทำให้ลูกค้ากรุงศรีได้รับบริการที่ง่าย สะดวก โดยเฉพาะกลุ่มลูกค้าผู้ใช้ KMA (Krungsri Mobile Application) ที่จะสามารถใช้ ฟีเจอร์ ดังกล่าวได้ในอนาคต
ด้านนายวิชัย เบญจรงคกุล  กรรมการผู้จัดการใหญ่ บริษัท เบญจจินดา โฮลดิ้ง จำกัด กล่าวว่า  กลุ่มบริษัท เบญจจินดา ให้ความสนใจเลือกการลงทุนในฟินโนมีนาในรอบ Series A   เนื่องจากเป็นบริษัทฟินเทคซึ่งตอบโจทย์หลักในการลงทุน ได้แก่ มีโอกาสการเติบโตในตลาดทางการเงิน มีการนำเทคโนโลยีเพื่อให้บริการลูกค้า และมีความสอดคล้องกับไลฟ์สไตล์ทางการเงินของคนรุ่นใหม่ อีกทั้งสามารถต่อยอดการให้บริการอื่นๆ บนดิจิทัลแพลตฟอร์มได้ในอนาคต
นายเรืองโรจน์ พูนผล ผู้จัดการกองทุน 500 Tuktuks กล่าวว่า   500 Tuktuks  อยากลงทุนใน ฟินเทคสตาร์ทอัพที่ส่งผลดีต่อประเทศไทยและคนไทย ซึ่งฟินโนมีนาก็เป็นหนึ่งในนั้น  โดยมีเทคโนโลยีเฉพาะตัวคือ Hybrid Robo Advisor ซึ่งเป็นการใช้วิทยาศาสตร์ข้อมูล (Data Science) จากข้อมูลการใช้งานของคนจำนวนมากที่ได้รับความรู้เรื่องการเงินการลงทุนจากฟินโนมีนา  เช่น เก็บเงินล้านแรก การสะสมมูลค่า การสร้างรายได้หลังเกษียณ เป็นต้น
นายเจษฎา สุขทิศ ซีอีโอและผู้ร่วมก่อตั้ง ฟินโนมีนา (FINNOMENA) กล่าวว่า  การระดมทุน Series A ในครั้งนี้นอกจากจะทำให้เราเป็นบริษัทฟินเทคด้านการบริหารความมั่งคั่ง (Wealth Management) เต็มรูปแบบทั้งธุรกิจหลักทรัพย์ และธุรกิจจัดการลงทุน การที่กรุงศรี ฟินโนเวต ซึ่งอยู่ในกลุ่มมิตซูบิชิ ยูเอฟเจ ไฟแนนเชียล กรุ๊ป  (MUFG) หนึ่งในกลุ่มสถาบันการเงินที่ใหญ่ที่สุดในโลกเข้ามาถือหุ้นจะช่วยสร้างความน่าเชื่อถือ และความมั่นใจต่อนักลงทุนที่เข้าลงทุนผ่านแพลตฟอร์มของฟินโนมีนา
ทั้งนี้ปัจจุบันความรู้เรื่องการเงินการลงทุนของฟินโนมีนามีผู้รับชมจากช่องทางต่าง ๆ ประมาณ 1 ล้านยอดวิวต่อสัปดาห์   มีสินทรัพย์ภายใต้คำแนะนำการลงทุน (Asset Under Advisement) แล้วกว่า 2 พันล้านบาท เติบโตขึ้นจาก 300 ล้านบาทเมื่อสิ้นปี 2559
“เราเชื่อว่าการเสริมสร้างความแข็งแกร่งในครั้งนี้จะช่วยให้ฟินโนมีนาสามารถบรรลุเป้าหมายในการทำให้คนไทยเข้าใจความสำคัญของการลงทุน เข้าถึงคำแนะนำการลงทุนที่มีคุณภาพ นำไปสู่ความสำเร็จในการมีอิสรภาพทางการเงิน และการเกษียณอายุอย่างมีความสุขในที่สุด” เจษฎา สุขทิศ
ที่มา : https://www.dailynews.co.th/it/599041
http://positioningmag.com/1140093
แท็ก:
แชร์บทความ: